《杨建斋寓居玉泉山西盛言流泉之美惠一小瓯作诗谢之》
清代·邹炳泰

郊畿品名泉，玉泉乃第一。由来天上味，茗笈未殚述。

支流分小勺，甘冽疗宿疾。君住玉山西，茶香销永日。

见我啧啧称，一啜或过七。我本二泉人，几载绾京秩。

诗肠枯似藁，谈口胶如漆。著屐拟寻山，十约九仍失。

咿轧小车来，隔巷疲驴叱。携将春瓮月，贮此幽人室。

虽无竹炉煎，沙缶松涛溢。新凉回角枕，清味蕴缃帙。

归梦到山房，僧来话禅律。

作者简介：（1741—1820）江苏无锡人，字仲文，号晓屏。乾隆三十七年进士。官至协办大学士，以兼顺天府尹，未能事先觉察林清之变，降官。嗜古书画，收藏甚富。有《午风堂丛谈》。